b'\n_START_ARTICLE_\nKilpailijat\n_START_SECTION_\nHistoria\n_START_PARAGRAPH_\nDialogi luettiin Platonin teosten joukkoon antiikin aikana. Nyky\xc3\xa4\xc3\xa4n tutkijat pit\xc3\xa4v\xc3\xa4t dialogia yleisesti ep\xc3\xa4per\xc3\xa4isen\xc3\xa4 eli jonkun toisen henkil\xc3\xb6n kirjoittamana. Sen arvellaan mahdollisesti olevan Akatemian my\xc3\xb6hemp\xc3\xa4\xc3\xa4 tuotantoa. Toisaalta jotkut tutkijat ovat my\xc3\xb6s puolustaneet sen aitoutta._NEWLINE_Diogenes Laertioksen esitt\xc3\xa4m\xc3\xa4ss\xc3\xa4, Thrasylloksen tekem\xc3\xa4ss\xc3\xa4 Platonin teosten jaottelussa dialogi kuuluu IV tetralogiaan yhdess\xc3\xa4 dialogien Alkibiades I, Alkibiades II ja Hipparkhos kanssa. Aiheensa puolesta Thrasyllos luki dialogin Platonin eettisten teosten joukkoon.\n_START_SECTION_\nSis\xc3\xa4lt\xc3\xb6\n_START_PARAGRAPH_\nSokrates esiintyy \xe2\x80\x9ddialogissa\xe2\x80\x9d yksin\xc3\xa4\xc3\xa4n ja selostaa Dionysioksen grammatiikkakoulun oppilaiden kanssa k\xc3\xa4ym\xc3\xa4\xc3\xa4ns\xc3\xa4 keskustelua. Keskustelu saa alkunsa siit\xc3\xa4, ett\xc3\xa4 kaksi nuorta miest\xc3\xa4 on rakastunut samaan poikaan. Toinen miehist\xc3\xa4 on urheilija, toinen taiteiden (mousik\xc4\x93, k\xc3\xa4sitt\xc3\xa4\xc3\xa4 musiikin, runouden ja filosofian) harrastaja. He p\xc3\xa4\xc3\xa4tyv\xc3\xa4t keskustelemaan filosofoimisen arvosta. Sokrates liittyy keskusteluun ja m\xc3\xa4\xc3\xa4rittelee, millaista taitoa filosofointi on. Lopuksi h\xc3\xa4n saa urheilijanuorukaisen puolelleen.'